Skoolkind sterf ná motor hom tref(Argieffoto) ŉ Skoolleerder van Bloemfontein in die Vrystaat is dood nadat ŉ motor hom getref het. Kol. Thandi Mbambo, woordvoerder van die polisie, sê die ongeluk het Dinsdag omstreeks 08:10 op Kenilworth-weg digby die New Tempe-lughawe in Bloemfontein plaasgevind. Die kind is geïdentifiseer as Lucky Boy Gideon Malefane van Groenvlei. Sy ouderdom is in hierdie stadium nog nie bekend nie. “Met polisie se aankoms op die toneel, is Malefane op die kant van die pad aangetref. Hy het noodlottige beserings opgedoen en is op die toneel dood verklaar,” sê Mbambo. Mbambo het bevestig dat die bestuurder van die motor ŉ 39-jarige man van Bloemfontein is. “ŉ Saak van strafbare manslag word ondersoek en niemand is al in verband met die voorval in hegtenis geneem nie.”